HR
5.8.2022.
1.
Službeni list Europske unije
C 298/3
Uvod Vodni resursi EU-a pod sve su većim pritiskom.
To dovodi do problema u opskrbi jer su vodni resursi nedovoljni za ispunjavanje potreba i do pogoršanja kvalitete vode.
Osim toga, klimatske promjene, nepredvidivi vremenski obrasci i suše znatno pridonose pritisku na raspoloživost slatke vode.
Ponovna upotreba obrađene vode široko je prihvaćena praksa koja pomaže u učinkovitijem upravljaju vodnim resursima i prilagodbi naših sustava na klimatske promjene, u skladu sa strategijom EU-a utvrđenom u europskom zelenom planu (1).
Uredbom (EU) 2020/741 Europskog parlamenta i Vijeća o minimalnim zahtjevima za ponovnu upotrebu vode (Uredba o ponovnoj upotrebi vode) (2) nastoji se olakšati i potaknuti praksa ponovne upotrebe vode za navodnjavanje u poljoprivredi, sektoru koji može biti posebno ranjiv na oskudne ili isprekidane vodne resurse, čime bi prehrambeni sustav EU-a postao održiviji i otporniji (3), a istodobno bi se zaštitili javno zdravlje i okoliš.
Uredbom o ponovnoj upotrebi vode, primjenjivom od 26. lipnja 2023., utvrđeni su jedinstveni minimalni zahtjevi u pogledu kvalitete vode za sigurnu ponovnu upotrebu pročišćenih komunalnih otpadnih voda za navodnjavanje poljoprivrednih površina.
Usklađenim minimalnim zahtjevima osigurat će se i pravilno funkcioniranje jedinstvenog tržišta za poljoprivredne proizvode te bi se trebalo povećati povjerenje potrošača.
Na temelju te uredbe komunalne otpadne vode pročišćene u skladu sa zahtjevima iz Direktive 91/271/EEZ, kojom se uređuje pročišćavanje komunalnih otpadnih voda (Direktiva o pročišćavanju komunalnih otpadnih voda) (4), moraju se dodatno pročistiti kako bi ispunile nove minimalne parametre kvalitete i bile primjerene za upotrebu u poljoprivredi.
Uz jedinstvene minimalne zahtjeve za kvalitetu vode, Uredbom se utvrđuju i jedinstveni minimalni zahtjevi za praćenje, pravila za upravljanje rizicima za procjenu i uklanjanje potencijalnih dodatnih rizika za zdravlje i okoliš, obveze izdavanja dozvola te pravila o transparentnosti, na temelju kojih ključne informacije o svim projektima ponovne upotrebe vode moraju biti javno dostupne.
Člankom 11. stavkom 5.
Uredbe o ponovnoj upotrebi vode zahtijeva se da Komisija, uz savjetovanje s državama članicama, izradi smjernice za primjenu te uredbe.
U ovoj se Obavijesti utvrđuju te smjernice.
Izrađena je u bliskoj suradnji s radnom skupinom za ponovnu upotrebu vode (5), uspostavljenom u okviru strateške koordinacijske skupine za vodnu politiku (6), čiji su članovi nadležna tijela država članica i organizacije dionika.
Radna skupina za ponovnu upotrebu vode temeljito je raspravljala o dokumentu na dvama sastancima održanima 21.– 22. listopada 2021. i 18. veljače 2022.
te je dostavila pisane komentare.
U odjeljku 2. ovih smjernica govori se o općim i administrativnim obvezama utvrđenima Uredbom, uključujući njezino područje primjene.
U odjeljku 3. govori se o aspektima koji su više tehničke prirode.
2.
Opće i administrativne obveze U ovom se odjeljku govori o sljedećim aspektima: području primjene Uredbe, a posebno primjeni članka 2. stavka 2., nadležnim tijelima, kontaktnim točkama i prekograničnoj suradnji, odgovornostima različitih sudionika, dozvolama, provjerama usklađenosti, sankcijama, podizanju svijesti i dijeljenju informacija.
(1) I u akcijskom planu za kružno gospodarstvo (COM(2020) 98 final) i novoj strategiji EU-a za prilagodbu klimatskim promjenama (COM(2021) 82 final) upućuje se na ponovnu upotrebu vode jer bi se sposobnost EU-a da odgovori na povećane pritiske na vodne resurse mogla poboljšati raširenijom ponovnom upotrebom pročišćenih otpadnih voda.
Uz navodnjavanje, ponovna upotreba vode može se korisno primijeniti i u industrijskom sektoru, što bi pridonijelo ostvarenju ciljeva utvrđenih u Prijedlogu Komisije za revidiranu Direktivu o industrijskim emisijama (COM(2022) 156 final/2).
(2) SL L 177, 5.6.2020., str. 32.
(3) Ponovna upotreba vode mogla bi pridonijeti cilju smanjenja utjecaja prehrambenog sustava EU-a na okoliš i klimu, utvrđenog u strategiji „od polja do stola” (COM(2020) 381 final).
(4) SL L 135, 30.5.1991., str. 40.
Direktivom o pročišćavanju komunalnih otpadnih voda zahtijeva se da se pročišćene otpadne vode ponovno upotrijebe kad je god to moguće.
Ta se direktiva trenutačno preispituje, ali očekuje se da će se planiranim budućim zakonodavnim okvirom pojačati veza s praksom ponovne upotrebe vode.
Stoga će se sva upućivanja na tu direktivu u ovoj Obavijesti u budućnosti odnositi na planirani revidirani propis o pročišćavanju komunalnih otpadnih voda.
(5) Nekadašnja ad hoc radna skupina za ponovnu upotrebu vode, koja je 2022. uspostavljena kao stalna radna skupina.
(6) Više informacija o toj skupini dostupno je na: https://circabc.europa.eu/ui/group/9ab5926d-bed4-4322-9aa7-9964bbe8312d/library/ 3644e20b-f5c5-46de-9d2f-3d9efb965fac?p=1&n=10&sort=modified_DESC